

ОБЯСНИТЕЛЕН МЕМОРАНДУМ

**1.** **Контекст на Препоръката**

Съгласно член 126, параграф 1 от Договора за функционирането на Европейския съюз (ДФЕС) държавите членки трябва да избягват прекомерен бюджетен дефицит. Данните за бюджетния дефицит и консолидирания държавен дълг, които са от значение за прилагането на членове 121 и 126 от ДФЕС или на Протокола за процедурата при прекомерен дефицит, приложен към Договорите, представляват информация от съществено значение за координирането на икономическите политики в Съюза.

С Регламент (ЕС) № 1173/2011 на Европейския парламент и на Съвета от 16 ноември 2011 г. за ефективното прилагане на бюджетното наблюдение в еврозоната[[1]](#footnote-1) се определя система от санкции с цел подобряване на прилагането на бюджетното наблюдение в еврозоната. В този контекст, с цел предотвратяване на практиките на погрешно представяне на данни за бюджетния дефицит и консолидирания държавен дълг, независимо дали е умишлено или поради груба небрежност, в член 8, параграф 1 от Регламента се предвижда, че по препоръка на Комисията Съветът може да реши да наложи глоба на отговорната държава членка.

С член 8, параграф 3 от Регламент (ЕС) № 1173/2011 на Комисията се предоставят правомощия да извършва всички необходими разследвания, когато установи, че съществуват сериозни данни за наличието на факти, които могат да представляват погрешно представяне на данни за бюджетния дефицит и консолидирания държавен дълг. На 3 май 2016 г. Комисията започна официално разследване във връзка с манипулирането на статистически данни в Австрия.

На 20 декември 2016 г. предварителните констатации от разследването във връзка с манипулирането на статистически данни в Австрия бяха изпратени на Австрия за становище съгласно изискването в член 6 от Делегирано решение 2012/678/ЕС на Комисията. Комисията прикани Австрия да представи писмено становище по предварителните констатации в срок до 19 януари 2017 г. Австрия представи писменото си становище на 25 януари 2017 г.

На 22 февруари 2017 г. Комисията прие своя Доклад относно разследването във връзка с манипулирането на статистически данни в Австрия по Регламент (ЕС) № 1173/2011[[2]](#footnote-2) („Докладът“), в който становището на Австрия е взето предвид.

В Доклада се стига до заключението, че Регионалната сметна палата (Landesrechnungshof (LRH), администрацията и правителството на провинция Залцбург, т.е. субекти в рамките на сектор „Държавно управление“ на Република Австрия, са проявили груба небрежност, като не са осигурили подходящ контрол върху съставянето на данните и подходящи процедури за отчитане. По този начин тези субекти са позволили на бюджетния отдел към администрацията на провинция Залцбург да представи погрешно и да прикрие финансови операции, което е довело до погрешното представяне на данни пред Евростат през 2012 и 2013 г. за дълга на Австрия в периода 2008—2012 г.[[3]](#footnote-3), т.е. след влизането в сила на Регламент (ЕС) № 1173/2011.

Освен това в Доклада се стига до заключението, че Статистическата служба на Австрия (наричана по-долу „STAT“) е била запозната с възможността за погрешно представяне на сметките на провинция Залцбург поне от 6 декември 2012 г., но е уведомила за това Комисията (Евростат) едва на 10 октомври 2013 г.

Предвидените в член 8, параграф 1 от Регламент (ЕС) № 1173/2011 условия за отправяне на препоръка до Съвета за налагане на глоба на държавата членка са налице по отношение на погрешното представяне на данни за дълга — обстоятелство, което е настъпило, когато Австрия е отчела погрешните данни пред Евростат през март и септември 2012 г. и през март и септември 2013 г., т.е след влизането в сила на Регламента на 13 декември 2011 г.

**2.** **Изчисляване на глобата**

В съответствие с член 14 от Делегирано решение 2012/678/ЕС на Комисията от 29 юни 2012 г. относно разследванията и глобите във връзка с манипулиране на статистическите данни, посочени в Регламент (ЕС) № 1173/2011[[4]](#footnote-4), Комисията гарантира, че глобата, която ще бъде препоръчана, е ефективна, пропорционална и има възпиращ ефект. Размерът на глобата се определя с помощта на двуетапна методология. Първо Комисията определя референтния размер. След това тя може да увеличи или намали референтния размер, като вземе предвид обстоятелствата в конкретния случай.

Съгласно член 14, параграф 2 от Делегирано решение 2012/678/ЕС референтният размер се равнява на 5 % от по-голямото въздействие на погрешното представяне на консолидирания дълг на сектор „Държавно управление“ на Австрия за съответните години,за които се отнася нотификацията в рамките на процедурата при прекомерен дефицит (ППД). Преразглеждането на дълга за 2012 г., отчетено от Република Австрия в нотификацията по ППД от април 2014 г., възлиза на 1,192 милиарда евро. Следователно референтният размер възлиза на 59,6 милиона евро.

Като се вземат предвид критериите, посочени в член 14, параграф 3, буква г) от Делегирано решение 2012/678/ЕС, отправната точка е, че референтният размер е максимално установеният размер, умножен по броя на годините, през които е извършвано съответното погрешно представяне, в рамките на четирите години от последната нотификация. Максимално установеният размер, както бе посочено по-горе, е 1,192 милиарда евро през 2012 г. Освен това последната нотификация, в която е извършено относимото погрешно представяне, е нотификацията по ППД от октомври 2013 г., обхващаща периода 2009—2012 г. Предвид факта обаче, че Регламент (ЕС) № 1173/2011 е влязъл в сила едва на 13 декември 2011 г., както и че преди посочената дата не са били предвидени санкции за погрешно представяне на данни за бюджетния дефицит и консолидирания държавен дълг, от значение са единствено погрешно представените данни за 2011 и 2012 г., отчетени съответно в нотификациите от 2012 и 2013 г. В този смисъл **референтният размер се умножава по две, което прави 119,2 милиона евро**.

Като взема предвид критериите, установени в член 14, параграф 3, буква а) от Делегирано решение 2012/678/ЕС, в своя доклад Комисията стига до заключението, че поради като цяло ограниченото въздействие върху дълга на Република Австрия погрешното представяне на данни не е имало значително въздействие върху функционирането на засиленото икономическо управление на Съюза. В този смисъл Комисията счита, че с оглед на обстоятелствата в конкретния случай **размерът на глобата** за Република Австрия **би могъл да се намали** на това основание.

Като се вземат предвид критериите, посочени в член 14, параграф 3, буква б) от Делегирано решение 2012/678/ЕС, в Доклада се посочва, че погрешното представяне на данни е било в резултат на груба небрежност. В Доклада не се стига до заключението, че погрешното представяне на данни е извършено умишлено в контекста на ППД (вж. по-конкретно раздел 4 от Доклада). Поради това, с оглед на обстоятелствата в конкретния случай, **размерът на глобата не се променя** на това основание.

Като се вземат предвид критериите, посочени в член 14, параграф 3, буква в) от Делегирано решение 2012/678/ЕС, в Доклада се стига до заключението, че погрешното представяне на данни е било улеснено от факта, че трите субекта от сектор „Държавно управление“ на Република Австрия са проявили груба небрежност, като не са осигурили подходящ контрол върху съставянето на данните и подходящи процедури за отчитане (вж. по-конкретно раздели 3 и 4 от Доклада). Комисията обаче не смята, че това е съгласувано действие от страна на посочените субекти и поради това, с оглед на обстоятелствата в конкретния случай, **размерът на глобата** върху Република Австрия **би могъл да се намали** на това основание.

Като се вземат предвид критериите, посочени в член 14, параграф 3, буква д) от Делегирано решение 2012/678/ЕС, в Доклада се стига до заключението, че STAT и всички засегнати субекти са оказали пълно съдействие в хода на разследването. Във връзка с този въпрос Комисията е възприела до известна степен своята практика в областта на конкуренцията, където размерът на глобите може да бъде намален значително на основание оказаното на Комисията съдействие в хода на дадено разследване.

Констатирано е обаче, че макар STAT да е била обстойно и пряко информирана от администрацията поне от 22 януари 2013 г. насам, че сметките на провинция Залцбург са били погрешно представени, тя не е уведомила незабавно Комисията (Евростат) за тези факти. При нормални обстоятелства посочените елементи биха представлявали основание за увеличаване на размера на глобата. В резултат на съвкупното въздействие на горепосочените два елемента Комисията смята, че **размерът на глобата** върху Република Австрия **все пак би могъл да се намали в известна степен** на това основание.

Като цяло Комисията препоръчва на Съвета размерът на глобата, която да се наложи на Република Австрия, да бъде определен на 29,8 милиона евро, което съответства на 25 % от удвоения референтен размер.

В член 8, параграф 2 от Регламент (ЕС) № 1173/2011 се предвижда, че общият размер на глобата следва да не надвишава 0,2 % от БВП на Република Австрия по последни данни. Препоръчаната глоба не надвишава 0,2 % от БВП на Австрия за 2015 г.

**3.** **Заключение и препоръка**

В заключение в Доклада на Комисията се констатира, че три субекта в рамките на сектор „Държавно управление“ на Република Австрия са проявили груба небрежност, като не са осигурили подходящ контрол върху съставянето на данните и подходящи процедури за отчитане и че едно подразделение на един от тези субекти е представило погрешно и е прикрило финансови операции, което е довело до неправилно отчитане на данните за бюджетния дефицит и консолидирания държавен дълг на Евростат през 2012 и 2013 г. по отношение на годините 2008—2012 г., т.е. след влизането в сила на Регламент (ЕС) № 1173/2011. Въз основа на посочените констатации Комисията препоръчва на Съвета да наложи глоба на Република Австрия в размер на 29,8 милиона евро.

2017/0044 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за налагане на глоба на Австрия за манипулиране на данните за дълга в провинция Залцбург

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) № 1173/2011 на Европейския парламент и на Съвета от 16 ноември 2011 г. за ефективното прилагане на бюджетното наблюдение в еврозоната[[5]](#footnote-5), и по-специално член 8, параграф 1 от него,

като взе предвид Делегирано решение 2012/678/ЕС на Комисията от 29 юни 2012 г. относно разследванията и глобите във връзка с манипулиране на статистическите данни, посочени в Регламент (ЕС) № 1173/2011[[6]](#footnote-6),

като взе предвид Доклада на Комисията относно разследването във връзка с манипулирането на статистически данни в Австрия по Регламент (ЕС) № 1173/2011, приет на 22 февруари 2017 г.[[7]](#footnote-7),

като взе предвид препоръката на Комисията,

като има предвид, че:

(1) Съгласно член 126, параграф 1 от Договора за функционирането на Европейския съюз (ДФЕС) държавите членки трябва да избягват прекомерен бюджетен дефицит. Данните за бюджетния дефицит и консолидирания държавен дълг, които са от значение за прилагането на членове 121 и 126 от ДФЕС или на Протокола за процедурата при прекомерен дефицит, приложен към Договорите, представляват информация от съществено значение за координирането на икономическите политики в Съюза.

(2) С цел по-ефективно прилагане на бюджетното наблюдение в еврозоната и предотвратяване на практиките на погрешно представяне на данни за бюджетния дефицит и консолидирания държавен дълг, независимо дали е умишлено или поради груба небрежност, по препоръка на Комисията Съветът може да реши да наложи глоба на отговорната държава членка.

(3) На 3 май 2016 г. Комисията започна официално разследване във връзка с манипулирането на статистически данни в Австрия по Регламент (ЕС) № 1173/2011. Съгласно изискването на Делегирано решение 2012/678/ЕС на Комисията на 20 декември 2016 г. предварителните констатации от разследването бяха изпратени на Австрия за становище. На 25 януари 2017 г. Австрия представи писменото си становище по предварителните констатации.

(4) В съответствие с Регламент (ЕС) № 1173/2011 на 22 февруари 2017 г. Комисията прие Доклад относно разследването във връзка с манипулирането на статистически данни в Австрия, в който становището на Австрия е взето предвид.

(5) В своя доклад Комисията стига до заключението, че Регионалната сметна палата (Landesrechnungshof (LRH), администрацията и правителството на провинция Залцбург, т.е. субекти в рамките на сектор „Държавно управление“ на Република Австрия, са проявили груба небрежност, като не са осигурили подходящ контрол върху съставянето на данните и подходящи процедури за отчитане. По този начин тези субекти са позволили на бюджетния отдел към администрацията на провинция Залцбург да представи погрешно и да прикрие финансови операции, което е довело до погрешното представяне на данни пред Евростат през 2012 и 2013 г. за дълга на Австрия в периода 2008—2012 г., т.е. след влизането в сила на Регламент (ЕС) № 1173/2011. Освен това в Доклада се стига до заключението, че Статистическата служба на Австрия (наричана по-долу „STAT“) е била запозната с възможността за погрешно представяне на сметките на провинция Залцбург поне от 6 декември 2012 г., но е уведомила за това Комисията (Евростат) едва на 10 октомври 2013 г.

(6) Размерът на глобата следва да не надвишава 0,2 % от брутния вътрешен продукт на Австрия за 2015 г.

(7) Референтният размер на глобата се равнява на 5 % от по-голямото въздействие на погрешното представяне на консолидирания дълг на сектор „Държавно управление“ на Австрия за съответните години, за които се отнася нотификацията в рамките на процедурата при прекомерен дефицит (ППД). Преразглеждането на дълга, отчетено от Република Австрия при нотификацията по ППД през април 2014 г., възлиза на 1,192 милиарда евро. Следователно референтният размер се определя на 59,6 милиона евро.

(8) Като се вземат предвид критериите, посочени в член 14, параграф 3, буква г) от Делегирано решение 2012/678/ЕС, в Доклада на Комисията се стига до заключението, че относимите действия на държавата членка, въз основа на които може да бъде наложена глоба, са извършените в периода от 13 декември 2011 г., когато влиза в сила Регламент (ЕС) № 1173/2011, до започването на разследването. В него се стига и до заключението, че последната нотификация, в която е извършено относимото погрешно представяне, е нотификацията по ППД от октомври 2013 г., обхващаща периода 2009—2012 г. Погрешно представените данни за 2011 и 2012 г., отчетени съответно в нотификациите по ППД от 2012 и 2013 г., са от значение в контекста на Регламента. Посочените елементи представляват основание за увеличаване на размера на глобата.

(9) Като взема предвид критериите, установени в член 14, параграф 3, буква а) от Делегирано решение 2012/678/ЕС, в своя доклад Комисията стига до заключението, че поради като цяло ограниченото въздействие върху дълга на Република Австрия погрешното представяне на данни не е имало значително въздействие върху функционирането на засиленото икономическо управление на Съюза. Посочените елементи представляват основание за намаляване на размера на глобата.

(10) Като взема предвид критериите, посочени в член 14, параграф 3, буква б) от Делегирано решение 2012/678/ЕС, в своя доклад Комисията посочва, че погрешното представяне на данни е било в резултат на груба небрежност. В Доклада не се стига до заключението, че погрешното представяне на данни е извършено умишлено в контекста на ППД. Размерът на глобата следва да не се променя на това основание.

(11) Като взема предвид критериите, посочени в член 14, параграф 3, буква в) от Делегирано решение 2012/678/ЕС, в своя доклад Комисията стига до заключението, че погрешното представяне на данни е било улеснено от факта, че трите субекта от сектор „Държавно управление“ на Република Австрия са проявили груба небрежност, като не са осигурили подходящ контрол върху съставянето на данните и подходящи процедури за отчитане. Въпреки това Комисията не смята, че това е съгласувано действие от страна на тези субекти. Посочените елементи представляват основание за намаляване на размера на глобата.

(12) Като взема предвид критериите, посочени в член 14, параграф 3, буква д) от Делегирано решение 2012/678/ЕС, в своя доклад Комисията стига до заключението, че STAT и всички засегнати субекти са оказали пълно съдействие в хода на разследването. При нормални обстоятелства посочените елементи биха представлявали основание за намаляване на размера на глобата. Въпреки това обаче се счита, че съгласно принципа на дължимата грижа STAT е можело и е следвало да изиграе по-навременна и проактивна роля при информирането на Комисията (Евростат) за установеното погрешно отчитане в сметките на провинция Залцбург. При нормални обстоятелства посочените елементи биха представлявали основание за увеличаване на размера на глобата. Като се има предвид съвкупното въздействие на елементите, които представляват основание за намаляване, и елементите, които представляват основание за увеличение, размерът на глобата следва все пак да се намали в известна степен.

(13) Предвид изложените обстоятелства глобата, която следва да бъде наложена на Австрия, следва да бъде в размер на 29,8 милиона евро,

ПРИЕ НАСТОЯЩОТО РЕШЕНИЕ:

Член 1

На Австрия се налага глоба в размер на 29,8 милиона евро поради погрешно представяне на данни за консолидирания дълг на сектор „Държавно управление“ в резултат на груба небрежност на три държавни субекта, както е изложено в Доклада на Европейската комисия относно разследването във връзка с манипулирането на статистически данни в Австрия по Регламент (ЕС) № 1173/2011.

Член 2

Адресат на настоящото решение е Република Австрия.

Съставено в Брюксел на […] година.

За Съвета

Председател

1. ОВ L 306, 23.11.2011 г., стр. 1. [↑](#footnote-ref-1)
2. СОМ(2017) 94 final. [↑](#footnote-ref-2)
3. А именно общият брой отчетни години за отчета от 2012 г. (за 2008—2011 г.) и от 2013 г. (за 2009—2012 г.) съгласно формулата, че данните, представени през година „n“, се отнасят до годините „n-1“, „n-2“, „n-3“ и „n-4“. [↑](#footnote-ref-3)
4. ОВ L 306, 6.11.2012 г., стр. 21. [↑](#footnote-ref-4)
5. ОВ L 306, 23.11.2011 г., стр. 1. [↑](#footnote-ref-5)
6. ОВ L 306, 6.11.2012 г., стр. 21. [↑](#footnote-ref-6)
7. СОМ(2017) 94 final. [↑](#footnote-ref-7)